CELEX: 32010R1066
Language: sk
Date: 2010-11-19 00:00:00
Title: Nariadenie Komisie (EÚ) č. 1066/2010 z  19. novembra 2010 o zatriedení určitého tovaru do kombinovanej nomenklatúry

20.11.2010   
            
            
               SK
            
            
               Úradný vestník Európskej únie
            
            
               L 304/9
            
         NARIADENIE KOMISIE (EÚ) č. 1066/2010
   z 19. novembra 2010
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je ustanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení, ktorú vydali colné orgány členských štátov v súvislosti so zatriedením tovaru podľa kombinovanej nomenklatúry, ale ktorá nie je v súlade s týmto nariadením, mohol na túto informáciu aj naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia ustanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. novembra 2010
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Výrobok pozostávajúci z nízkofrekvenčného (audiofrekvenčného) zosilňovača (15 W) a reproduktora (približne 20 cm (8 palcov)) pod jedným krytom s rozmermi približne 38 × 38 × 20,5 cm a hmotnosťou približne 8 kg.
                  Na výrobku sú rozhrania:
                  
                              —
                           
                           
                              pre hudobný nástroj, napríklad elektrickú gitaru,
                           
                        
                              —
                           
                           
                              pre riadiace prvky na zvukové efekty ovládané nohou
                           
                        
                              —
                           
                           
                              pre prístroj na záznam a reprodukciu zvuku, napríklad MP3 prehrávač alebo prehrávač kompaktných diskov
                           
                        
                              —
                           
                           
                              pre slúchadlá.
                           
                        Vybavený je aj ovládačmi hlasitosti, zosilňovania, zvuku a zvukových efektov.
                  Výrobok prijíma elektrické signály z hudobného nástroja, zosilňuje ich prostredníctvom nízkofrekvenčného (audiofrekvenčného) zosilňovača a pomocou reproduktora ich konvertuje na počuteľný zvuk.
               
               
                  8518 40 89
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 3 k triede XVI a znením číselných znakov KN 8518, 8518 40 a 8518 40 89.
                  Výrobok nie je vybavený mikrofónom, ani špeciálnym rozhraním určeným pre mikrofón, a preto nemôže prijímať počuteľný zvuk. V dôsledku toho je vylúčené zatriedenie do podpoložky 8518 50 ako elektrický zosilňovač zvuku.
                  Výrobok je kombinovaný stroj v zmysle poznámky 3 k triede XVI, ktorý pozostáva z reproduktora podpoložky 8518 29, elektrického nízkofrekvenčného (audiofrekvenčného) zosilňovača podpoložky 8518 40 a prístroja na zvukové efekty podpoložky 8543 70.
                  Vzhľadom na stupeň spracovania prijímaných signálov je hlavnou funkciou výrobku nízkofrekvenčné (audiofrekvenčné) zosilňovanie zvuku.
                  Výrobok preto treba zatriediť pod číselný znak 8518 40 89 ako elektrický nízkofrekvenčný (audiofrekvenčný) zosilňovač.